SKRIFTLIG FORESPØRGSEL E-3326/02

af Raffaele Costa (PPE-DE) til Kommissionen

(25. november 2002)

Om: Ulovlig handel med og markedsføring af kvæg

Det er kommet frem, at der i Italien er blevet drevet ulovlig handel med kvæg fra Tyskland, som i nogle tilfælde er smittet med sygdomme, der er sundhedsskadelige for mennesker.

Mens det endnu ikke er afgjort, hvem der står bag denne handel, kan det allerede fastslås, at den er gjort mulig gennem forfalskning af de enkelte dyrs identitetsmærker. Dyrene er blevet opdrættet med anvendelse af ulovlige stoffer som anabolske stoffer og kortisoner og er siden hen blevet slagtet i al hemmelighed. De stadig igangværende undersøgelser har ført til arrestation af 30 personer, heriblandt dyrlæger, der sigtes for eftergivenhed, og involverer ca. 700 personer, heriblandt kvægbrugere, slagtere, mellemmænd, købmænd og offentlige myndigheder. Den ulovlige slagtning menes at have unddraget Fællesskabet ca. 50 mio. EUR.

Mener Kommissionen på ovenstående baggrund ikke, at der af hensyn til menneskers sundhed ud over indsatsen med overvågning af de vigtigste kvægsygdomme, navnlig BSE er grund til at skærpe sikkerhedsforanstaltningerne i tilknytning til den nuværende ordning for sporing af kød, som har vist sig at være behæftet med alvorlige mangler?

Mener Kommissionen ikke, at der er grund til at vurdere den indsats, der ydes af Levnedsmiddel- og Veterinærkontoret, som skal kontrollere overholdelsen af EU's lovgivning om fødevaresikkerhed?

Mener Kommissionen ikke, at der af hensyn til de mange lovlydige kvægbrugere er grund til at skærpe redskaberne til kontrol af handlen med kvæg over grænserne?

Svar afgivet på Kommissionens vegne af David Byrne

(4. februar 2003)

De italienske myndigheder har ikke underrettet Kommissionen om de begivenheder, som det ærede medlem rapporterer. Kommissionen kunne dog indhente oplysninger i pressen, hvoraf det klart fremgik, at de relevante myndigheder havde undersøgelser i gang.

Kommissionen vil indhente præciseringer fra de italienske myndigheder og er navnlig betænkelig ved, at dyr fra Tyskland skulle være involveret, fordi informationsspredning fra de pågældende medlemsstater via det hurtige varslingssystem for fødevarer også skulle have været taget i betragtning i et sådant tilfælde.

Hvad angår egnede EF-foranstaltninger til forebyggelse af ulovlige aktiviteter, bør det understreges, at alle de retsakter, som allerede er foreslået af Kommissionen og vedtaget af Rådet og Parlamentet, eller fremtidige forslag, som allerede er planlagt, ikke vil være tilstrækkelige til at forebygge alle tænkelige tilfælde af ulovlige og kriminelle handlinger.

De nugældende EF-forskrifter omfatter flere bestemmelser om sporbarheden af kvæg.

Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(1) pålægger medlemsstaterne at oprette en elektronisk database. Denne database skal indeholde oplysninger om alle kreaturers identitet, alle bedrifter med kvæg og alle flytninger af kvæg. Eventuelle mangler ved driften af de pågældende medlemsstaters databaser vil blive undersøgt som led i Kommissionens kontroltjenesters arbejdsprogram.

Levnedsmiddel- og Veterinærkontoret under Generaldirektoratet for Sundhed og Forbrugerbeskyttelse prioriterer kontrollen af overholdelsen af EF-forskrifterne for fødevaresikkerhed højt. Den foretog en række evalueringer i forbindelse med sporbarheden af oksekød og oksekødsprodukter i medlemsstaterne i 2002. Rapporterne fra disse besøg stilles til rådighed for Parlamentet og sættes på generaldirektoratets websted, når de er færdige. Det ser ud til, at de mangler, inspektørerne har konstateret med hensyn til sporbarhed, ikke skyldes utilstrækkelige EF-forskrifter, men mangelfuld organisation og/eller manglende håndhævelse af de gældende forskrifter. Alle mangler rapporteres til de nationale myndigheder, der er ansvarlige for at gennemføre forskrifterne for fødevaresikkerhed korrekt på nationalt plan og for i givet fald at forfølge og straffe kriminelle handlinger som i de omtalte tilfælde af ulovlig handel med kvæg.

Sporbarheden af fødevarer, foder, dyr, der bruges i fødevareproduktionen, og alle andre stoffer, der skal indgå i fødevarer eller foder, er reguleret på EF-plan ved Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(2). Fra den 1. januar 2005 vil artikel 18 i denne forordning være fuldt gældende. Ifølge denne artikel skal lederne af fødevare- og foderstofvirksomheder både kunne identificere deres leverandører og de virksomheder, de har leveret produkter til. De erhvervsdrivende skal tilrettelægge deres virksomhed således, at der forefindes egnede identifikationssystemer og -procedurer, og at der kan stilles oplysninger til rådighed for de ansvarlige myndigheder efter anmodning herom. Fødevarer og foder må kun bringes i handelen med passende mærkning og/eller identifikation, der skal gøre det lettere at spore produkterne.

Når det gælder handelen med kvæg over grænserne, bør det bemærkes, at medlemsstaterne ifølge Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3) skal sørge for, at kvæg opfylder kravene i Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin(4). Dette direktiv pålægger medlemsstaterne at sikre, at kun dyr, der opfylder de relevante betingelser, afsendes fra deres område.

Oplysningerne om, at 50 mio. EUR muligvis er gået tabt for EF-budgettet på grund af ulovlig slagtning, vil blive videregivet til Det Europæiske Kontor for Bekæmpelse af Svig.

(1) EFT L 204 af 11.8.2000.

(2) EFT L 31 af 1.2.2002.

(3) EFT L 224 af 18.8.1990.

(4) EFT P 121 af 29.7.1964.